ТЕАТЪР „БЪЛГАРСКА АРМИЯ” НА ПЪЛНИ ОБОРОТИ - theatre.art.bg
Новини ТЕАТЪР „БЪЛГАРСКА АРМИЯ” НА ПЪЛНИ ОБОРОТИ
Би следвало да започнем с: „Театър „Българска армия” открива сезона със …”, но истината е, че работата на „армейците” не е прекъсвала нито за миг, независимо от знойните и изкусителни дни на лятото.
Разгаряйки страстите в августовските нощи по родното Черноморие „Сега или никога” се отправя към Пловдив (22 август), Разград (23 август) и Русе (24 август), за да се върне отново сред последните летовници във Варна (5, 7 септември) и Балчик (6 септември).
Междувременно от 1 септември Камен Донев и звездите на „Армията” влизат в заключителния спринт на комедията „Кръщене”, чиято премиера ще се състои в първите дни на октомври. Веднага след това Асен Шопов започва работа върху титаничният роман на Димитър Талев „Железният светилник”. Непосредствено след премиерата - в края на ноември, новоизгрялата но мощна звезда на Стайко Мурджев ще въвлече колегите си от Театър „Българска армия” в изтънчената и страстна душевност на Александър Пушкин в работа върху „Евгений Онегин”.
На 17 септември (събота) на „Раковски” № 98 в 11 часа Театър „Българска армията” буквално ще отвори вратите си, за да отбележи Денят на София!
Меглена Караламбова, Васил Михайлов, Милен Миланов, Мимоза Базова, Мирослав Косев, Пламена Гетова, Георги Новаков, Радосвета Василева, Стойко Пеев, Веселин Ранков, Стефка Янорова, Йоана Буковска, Георги Кадурин, Иван Ласкин, Иван Радоев, Антоанета Добрева – Нети, Александра Сърчеджиева, Дони, Александър Дойнов, Ненчо Илчев, Анастасия Ингилизова, Ангел Генов, Веселин Анчев, Георги Къркеланов, Екатерина Стоянова, Елена Райнова, Лидия Инджова, Гергана Данданова, Тигран Торосян и самият Директор – Мирослав Пашов ще се преобразят в ролята на гидове, които ще развеждат посетителите из репетиционните, гримьорните, перукерните, ателиетата и коридорите.
Снимка в директорския кабинет или сред скритите до момента колекции от театрални костюми – защо не! Копия на единствената по рода си колекционерска сбирка от плакати и театрални програми – само поискайте! Станете част от възстановителните репетиции на „Ножица – Трепач”! Или оставете детето си сред вълшебните четци на приказки, докато пиете кафе там където над силната и гореща ароматна наслада любимите ви актьори заучават репликите си, новинари често обсъждат репортажи, които гледате във вечерните емисии, и дори политици вземат важни решения…
Столичани ще имат свободен и безплатен достъп до потайностите на Театър „Българска армия” през целият ден. Вратите ще бъдат затворени едва след края на комедията „Много шум за нищо”, билети за която ще бъдат предлагани на половин цена.
Но да се върнем в началото на септември. От 5 – понеделник, най-нетърпеливите могат да закупят билети от касата на театъра, за да видят любимото „семейство Ставреви” - Краси Ранков, Стефка Янорова и гласът на „Алф” и „Ало, Ало” – Веселин Ранков в „Сега или никога” – на 14, 23, 29 септември. На сцената на Театър „Българска армия” за 19-ти пореден театрален сезон култовия спектакъл „Секс, наркотици и рокендрол” може да бъде посетен на 15 септември. Почитателите на Уилям Шекспир ще имат възможност да се забавляват с ново-премиерната комедия „Както ви харесва” в компанията на Йоана Буковска, Стефка Янорова, Иван Ласкин, Иван Радоев, Мирослав Косев, Анастасия Ингилизова, Лидия Инджова, Леонид Йовчев и т.н. на 16 и 28 септември и „Много шум за нищо”- част от програмата, с който Театър „Българска армия” ще отбележи Денят на София на 17 септември. Почитателите на Мелпомена и Ерос могат да се насладят над изпълнението на Васил Михайлов в „Завещанието на целомъдрения женкар” на 20 септември. Любителите на историите с неочакван край ще имат възможност лично да се включат в написването на хитовата „Ножица – Трепач” в спектакъла на 27 септември. Достоен финал на месецът изпълнен със събития и страсти е своенравната любовна комедия на Оскард Уайлд – „Колко е важно да бъдеш сериозен” - 30 септември.
Би трябвало да завършим с: „ Театър „Българска армия” очаква своите зрители”, но истината е, че „армейците” отказват да очакват повече и са твърдо решени да се впуснат сред зрителите си. „Как” ще имате възможност да надзърнете ставайки част от първото планирано в новия театрален сезон събитие на 17 септември в Деня на отворените врати.
„Спрете да очаквате и се мятайте върху пълните обороти – ще се почувствате по-живи и по-удовлетворени” – съветват от Театър „Българска армия”.